Document ID: 32007D0669

KOMISIJAS LĒMUMS
(2007. gada 15. oktobris),
ar ko principā atzīst tās dokumentācijas pilnīgumu, kas iesniegta sīkākai pārbaudei saistībā ar iespējamo Adoxophyes orana granulovirus, amizulbroma, emamektīna, piridalila un Spodoptera littoralis nucleopolyhedrovirus iekļaušanu Padomes Direktīvas 91/414/EEK I pielikumā
(izziņots ar dokumenta numuru K(2007) 4647)
(Dokuments attiecas uz EEZ)
(2007/669/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 3. punktu,
tā kā:
(1)
Direktīvā 91/414/EEK ir paredzēts pilnveidot to Kopienas aktīvo vielu sarakstu, kuras atļauts iekļaut augu aizsardzības līdzekļu sastāvā.
(2)
Dokumentāciju par aktīvo vielu Adoxophyes orana granulovirus līdz ar pieteikumu panākt tās iekļaušanu Direktīvas 91/414/EEK I pielikumā Vācijas iestādēm 2004. gada 29. novembrī iesniedza uzņēmums Andermatt Biocontrol GmbH. Dokumentāciju par amizulbromu līdz ar pieteikumu panākt tā iekļaušanu Direktīvas 91/414/EEK I pielikumā Apvienotās Karalistes iestādēm 2006. gada 24. martā iesniedza uzņēmums Nissan Chemical Europe S.A.R.L. Dokumentāciju par emamektīnu līdz ar pieteikumu panākt tā iekļaušanu Direktīvas 91/414/EEK I pielikumā Nīderlandes iestādēm 2006. gada 23. jūnijā iesniedza uzņēmums Syngenta Ltd. Dokumentāciju par piridalilu līdz ar pieteikumu panākt tā iekļaušanu Direktīvas 91/414/EEK I pielikumā Nīderlandes iestādēm 2006. gada 28. martā iesniedza uzņēmums Sumitomo Chemical Agro Europe SAS. Dokumentāciju par Spodoptera littoralis nucleopolyhedrovirus līdz ar pieteikumu panākt tā iekļaušanu Direktīvas 91/414/EEK I pielikumā Igaunijas iestādēm 2007. gada 2. janvārī iesniedza uzņēmums Andermatt Biocontrol GmbH.
(3)
Apvienotās Karalistes, Igaunijas, Nīderlandes un Vācijas iestādes ir darījušas zināmu Komisijai, ka sākotnējā pārbaudē izskatītā dokumentācija par minētajām aktīvajām vielām atbilst Direktīvas 91/414/EEK II pielikumā noteiktajām prasībām par datiem un informāciju. Iesniegtā dokumentācija arī atbilst Direktīvas 91/414/EEK III pielikuma datu un informācijas prasībām par vienu augu aizsardzības līdzekli, kas satur attiecīgo aktīvo vielu. Saskaņā ar Direktīvas 91/414/EEK 6. panta 2. punktu pieteikuma iesniedzējs pēc tam dokumentāciju nosūtīja Komisijai un pārējām dalībvalstīm un par to informēja Pārtikas aprites un dzīvnieku veselības pastāvīgo komiteju.
(4)
Ar šo lēmumu Kopienas mērogā oficiāli jāapstiprina, ka dokumentācija principā atbilst II pielikuma prasībām par datiem un informāciju un vismaz attiecībā uz vienu augu aizsardzības līdzekli, kas satur attiecīgo aktīvo vielu, - Direktīvas 91/414/EEK III pielikuma prasībām.
(5)
Šis lēmums neietekmē Komisijas tiesības pieprasīt, lai pieteikuma iesniedzējs sniedz turpmākus datus vai informāciju, lai izskaidrotu noteiktus jautājumus, kas skarti dokumentācijā.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Neskarot Direktīvas 91/414/EEK 6. panta 4. punktu, dokumentācija par šā lēmuma pielikumā norādītajām aktīvajām vielām, kas iesniegta Komisijai un dalībvalstīm, lai panāktu to iekļaušanu Direktīvas 91/414/EEK I pielikumā, principā atbilst minētās direktīvas II pielikuma prasībām par datiem un informāciju.
Dokumentācija atbilst arī minētās Direktīvas III pielikuma prasībām par datiem un informāciju attiecībā uz vienu augu aizsardzības līdzekli, kas satur aktīvo vielu, ņemot vērā piedāvātos izmantošanas veidus.
2. pants
Ziņotājas dalībvalstis turpina sīki pārbaudīt 1. pantā minēto dokumentāciju un iespējami īsā laikā, bet ne vēlāk kā vienu gadu no dienas, kad Eiropas Savienības Oficiālajā Vēstnesī publicē šo lēmumu, ziņo Komisijai par pārbaužu secinājumiem, pievienojot ieteikumus par attiecīgās aktīvās vielas iekļaušanu vai neiekļaušanu Direktīvas 91/414/EEK I pielikumā un par visiem ar to saistītajiem nosacījumiem.
3. pants
Šis lēmums ir adresēts dalībvalstīm.
Briselē, 2007. gada 15. oktobrī

Labels: 0
3
20
6